Is jou dood jou eie besluit? | Netwerk24
Deur Elsje du Toit 04 November 2016 11:58
Die appèlhof in Bloemfontein. Foto: Elsje du Toit
"Is dit nie die besluit van elke pasiënt wat in pyn verkeer om te kies hoe en wanneer hy of sy wil sterf nie?"
Dit was die vraag wat regter Malcolm Wallis Vrydagoggend in die appèlhof in Bloemfontein gevra het in die appèlsaak teen die wettiging van genadedood.
'n Volbank regters het die saak aangehoor.
Adv. L. Nkosi-Thomas, vir die staat, het dit aan die hof gestel dat adv. Robin Stransham-Ford (65) nie op sy sterfbed in soveel pyn was as wat hy gedink het hy sou wees nie.
"Die reg om te lewe sluit nie die reg in om nié te lewe nie," het sy Wallis geantwoord.
'n Debat oor die verskil tussen genadedood en geassisteerde dood het tussen Thomas en die regters ontstaan.
"As jy jou lewe gaan beëindig, wetend dat jy jou lewe gaan beëindig, is jy skuldig aan moord," sê Thomas.
Talle mense het voor die hof gestaan met plakkate om hul teenkanting teen genadedood te toon. Hulle het doodstil gestaan en hul plakkate aan verbygangers vertoon.